Lukács Helga-Erika

*Szerteszét…*

Szerteszét, szanaszét hagyott

Üres pohár maradt utána

A deszkapalánk, melyen

Egykoron apja tengődő

Életét semmivel sebezve

Hányta-vette sorsára,

Nem gondolva a mának

Sérthetetlen mulandóságára.

S anyja, a vénasszony

A Szószátyár fajtából

Ki neked vén, rút kafka

Szaporán megmondta

Jó szomszéd módjára

Mit s mennyit élt hiába.

Ők sincsenek már

Éltedben, vesztedben,

Értelmetlen éveidben már

Nincsenek szilánkok

Tövisek rózsádon

Mi eltökéletlenít egy virágot.

Szerteszét, szanaszét hagyott

Üres pohár maradt utána,

A fél üveg pálinka utolsó cseppje,

Mi még kifolyt az asztalra,

De holnapra felszárad az is

Az emlék is halványul

Fakó tekintete sugárzik vigaszul

A képről a sírkövén.

Velem a kép. Veled az ég.

 *2020. jan. 5.*

*áldozat …*

áldozat vére szárad a kezemen

különös álom

vérvörös

holdfényben

árnyékod figyelem

halálvágy-szerelem

holtodiglan

figyelem

arcának körvonala

izzó zöld szemfényben

nyugszik

eleven

halott

föld teteme

kihunyt egy csillag az égbolton

Isten teveled

Isten énvelem.

 *2020. január 3.*